Cherpan: MANDI DARAH
Tusun Kedua      LABAN seduai tu jadi mali, kami bepinta awakka menua kami ditu enda kudi enda bebali. Buai kesaika utai ti tau nyadi penekul nyadi penanggul awakka pengawa kami tu jurus nadai utai ngachau, nadai utai ngeregau, awakka seduai tu gayu guru, gerai nyamai, chelap lindap, beranak betelesak lalu lantang senang  nguan menua,” ku biau Aki Jang ti sengaja ngasuh biau iya pandak laban agi mayuh peringkat pengawa udah nya. Sepenyempat biau Aki Jang tembu, dinga tak rangau-rangau nyawa orang nyapa ari dalam babas besenentang enggau palan alai sida ke miring enggau bebiau tadi. Bala ke lama udah betatam ba pendai dia udu tekenyit ninga sapa orang nya. Nyadi ku leka kangau orang nya. “Oh, nama pengawa, nama kereja kita, ke berami baka tu pagi tu? Nya ga munyi tabuh enggau leka biau kita ke miring. Kita begempuru begelumu enggau pekayan enggau ngepan bebala mayuh enggau indu enggau nembiak. Nya alai kita nyau betatam ba pendai enggau pengkalan kita ditu. Nya alai nama pengawa enggau kereja kita baka nya?” tu tanya orang nya. Ninga munyi nya, tuai pemela adat ke udah bebiau tadi lalu nyaut. “Oh, badu enda rami mih kami tu laban kami tu besai pengawa, besai kereja di baruh hari tu. Nyadi tu mela Johnny seduai Jane tu ke jadi mali salah tipak salah serak. Nya alai kami tu  nyapat seduai tu di ai lalu bepinta awakka menua enda kudi enda bebali” ADAT PELASI MENUA “Oh, enti baka nya kereja kita, kati lita udah besedia enggau rengka dikena ngisi Adat Pelasi Menua?” ku orang nya terus nanya. “Oh kati ku adat Pelasi Menua nya dih?” ku Aki Jang. “Oh kati kita bisi sumpit tapang dikena ngerejang lubang kilat?” “Sumpit tapang bisi kami mai,” ku Aki Jang. “Kati kita bisi pedang panjang dikena ngerandang remang berarat?” ku tanya orang nya. “Pedang panjang pan bisi mih kami mai laban kami endang ngadang,” ku aki Jang. “Bah kati bisi beliung lajung kita, dikena mumpung urat lensat?” ku orang nya. “Nya pan bisi mih kami mai,” ku Aki Jang. “Bah kati ku pua kumbu rayung dih bisi? Nya dikena nudung tekuyung dalam ungkap?” ku tampung orang nya. “Pua kumbu rayung pan bisi mih kami mai,” ku Aki Jang. “Bah kati kita bisi mai kain kebat dikena miau muahari sarat bebuat?” “Nya pan bisi mih kami mai.” “Kati kita bisi mai pinggai besai alai kaki betakat?” “Pinggai besai pan bisi ga kami mai,” ku Aki Jang. “Siti agi perengka. Kati kita bisi nyendia mai tanggui seraung dikena betudung ngambika enda ditata ujan ngerunung labuh berembat?” “Tanggui seraung pan kami bisi dikena betudung ngambika enda ditata ujan ngerunung labuh berembat,” ku saut Aki Jang. “Bah kati ku kelam, bisi kita?” “Kelam pan bisi mih kami mai,” ku indu ke mai pinggai. “Tu iya dih” ku iya ke lalu nikam nya ke ai. “Bah rangki dih?” “Rangki pan bisi mih laban nya dikena kami nasih ai ngambika enda beriap.” Iya pan lalu nikauka nya ke ai. BETAMPUNG… Oleh JANTAN UMBAT 
See author's posts
